Ο **Σιμόν Αμπουχατζίρα** (εβραϊκά: שמעון אבו חצירא‬,10 Οκτωβρίου 1986) είναι Ισραηλινός διεθνής ποδοσφαιριστής που αγωνίζεται στη θέση του επιθετικού και ανήκει στο δυναμικό της Χαποέλ Νιρ Ραμάτ ΧαΣαρόν στη Β΄ Κατηγορία του Ισραήλ. Κατά τη διάρκεια της καριέρας του έχει αγωνιστεί σε διάφορους συλλόγους της πατρίδας του, ενώ είχε και ένα σύντομο πέρασμα στο εξωτερικό με τη φανέλα της Λάρισας.

Καριέρα
-------

### Σε συλλογικό επίπεδο

Ο Αμπουχατζίρα γεννήθηκε το 1986 στη Νετάνια του Ισραήλ και ξεκίνησε το ποδόσφαιρο από την Μπεϊτάρ Νες Τουμπρούκ. Αργότερα μεταπήδησε στη Χάποελ Πετάχ Τίκβα, με την οποία αγωνίστηκε για πρώτη φορά ως επαγγελματίας τη σεζόν 2005/06 στο πλαίσιο του Ισραηλινού Πρωταθλήματος. Τις πρώτες δύο χρονιές στη Χάποελ είχε 41 συμμετοχές και 3 τέρματα σε αγώνες πρωταθλήματος, ενώ την περίοδο 2007/08 αγωνίστηκε με την ομάδα στη Β΄ Εθνική μετρώντας 4 γκολ σε 26 αναμετρήσεις, πανηγυρίζοντας παράλληλα με τη Χάποελ την επιστροφή στην πρώτη κατηγορία. Την αγωνιστική περίοδο 2008/09, ο Αμπουχατζίρα πέτυχε 14 γκολ σε 28 αγώνες και αναδείχτηκε πρώτος σκόρερ του πρωταθλήματος, από κοινού με τον Μπαράκ Ιτζάκι της Μπεϊτάρ Ιερουσαλήμ και τον Ελιράν Ατάρ της Μπνέι Γεχούντα.

Τον Ιούλιο του 2009 ανακοινώθηκε η απόκτησή του για τέσσερα χρόνια από τη Λάρισα, με την οποία αγωνίστηκε στο Ελληνικό Πρωτάθλημα. Την πρώτη του σεζόν στην Ελλάδα έλαβε μέρος σε 13 αναμετρήσεις σημειώνοντας 3 τέρματα, ενώ την επόμενη σεζόν είχε ελάχιστο χρόνο συμμετοχής με αποτέλεσμα τον Ιανουάριο να παραχωρηθεί με τη μορφή δανεισμού στη Χάποελ Ιρόνι Κιριάτ Σμόνα.

Ο Αμπουχατζίρα έμεινε στη Χάποελ Ιρόνι έως το 2013, κατακτώντας ένα πρωτάθλημα (2012) και δύο σούπερ καπ (2011 και 2012). Η πιο παραγωγική σεζόν του ήταν το 2013 όταν αναδείχτηκε δεύτερος σκόρερ του πρωταθλήματος με 15 τέρματα. Την ίδια περίοδο συμμετείχε με την ισραηλινή ομάδα και στο Γιουρόπα Λιγκ, όπου η Ιρόνι έφτασε μέχρι τη φάση των ομίλων με τον ίδιο να έχει 5 γκολ σε 12 αγώνες. Ακολούθησε το καλοκαίρι του 2013 μεταγραφή στη Μακάμπι Χάιφα, από την οποία παραχωρήθηκε εκ νέου δανεικός στη Χάποελ Ιρόνι για το β΄ μισό της σεζόν 2014/15. Τα επόμενα χρόνια πέρασε από τις Μπεϊτάρ Ιερουσαλήμ και Χάποελ Ραανανά προτού επιστρέψει εκ νέου στη Χάποελ Ιρόνι. Για τη σεζόν 2019/20 ανήκει στο έμψυχο δυναμικό της Χαποέλ Νιρ Ραμάτ ΧαΣαρόν.

### Εθνική Ισραήλ

Σε επίπεδο εθνικών ομάδων ο Αμπουχατζίρα πραγματοποίησε το ντεμπούτο του με το αντιπροσωπευτικό συγκρότημα του Ισραήλ τον Οκτώβριο του 2012 σε αγώνα κόντρα στο Λουξεμβούργο, ενώ τον Ιούνιο του 2013 πέτυχε το παρθενικό του γκολ σε φιλική αναμέτρηση με την Ονδούρα. Συνολικά μετρά 3 συμμετοχές και 1 τέρμα με το εθνόσημο.

Παραπομπές
----------

1. 1 2  «ΛΑΡΙΣΑ: Δικός της ο Αμπουχατζίρα». *sport-fm.gr*. ΣΠΟΡ FM 94.6. 1 Ιουλίου 2009. Ανακτήθηκε στις 20 Νοεμβρίου 2019.
2. ↑  «Top league scorers in 2008/2009 season». *football.org.il*. The Israel Football Association. Αρχειοθετήθηκε από το πρωτότυπο στις 25 Ιουνίου 2009. Ανακτήθηκε στις 20 Νοεμβρίου 2019.
3. ↑  «Σίμον Αμπιχατζίρα». *slgr.gr*. Super League Ελλάδα. Ανακτήθηκε στις 20 Νοεμβρίου 2019.
4. ↑  «Δανεικός ο Αμπουχατζίρα, «μέσα» ο Αμπουμπακάρι». *sport-fm.gr*. ΣΠΟΡ FM 94.6. 21 Ιανουαρίου 2011. Ανακτήθηκε στις 20 Νοεμβρίου 2019.
5. 1 2 3  «Shimon Abuhazera». *footballdatabase.eu* (στα Αγγλικά). Football Database. Ανακτήθηκε στις 20 Νοεμβρίου 2019.
6. ↑  Tamari, Doron (3 Ιουνίου 2013). «Israel Defeats Honduras 2-0 in NYC Friendly Soccer Tournament». *haaretz.com* (στα Αγγλικά). Haaretz. Ανακτήθηκε στις 20 Νοεμβρίου 2019.